Kriza e imigrantëve në Shtetet e Bashkuara
Shtohet debati politik në vend dhe me vendet e origjinës
Imigrantë nga Amerika Qëndrore vazhdojnë të mbërrijnë në kufi në jug të Teksasit, duke u dyndur në zyrat e Imigracionit dhe Doganave. Guvernatori i Teksasit Rick Perry ka urdhëruar deri në një mijë trupa të Gardës Kombëtare në kufi për të ndihmuar në parandalimin e aktiviteteve të paligjshme. Megjithëse zoti Perry thotë se prania e trupave do të frenojë shumë shkelës të ligjit, zyrtarët në zonat kufitare janë skeptikë, pasi Gardës Kombëtare i mungon autoriteti për të arrestuar njerëz. Por Tony Payan, drejtor në Qendrën Mexico në Institutin Baker të Universitetit Rice, thotë se plani i zotit Perry mund të dekurajojë njerëzit për të kaluar kufirin. Por zoti Payan thotë se reforma e sistemit të imigracionit në Shtetet e Bashkuara është e nevojshme për të zgjidhur krizën. Por kjo zgjidhje është lënë pezull tani për tani, ndërsa administrata Obama kërkon 3.7 miliardë dollarë nga Kongresi për të zgjidhur fluksin e imigrantëve nga Amerika Qendrore, që Sekretari i Sigurisë Kombëtare Jeh Johnson thotë se janë tepër të nevojshme. Por shumë ligjvënës republikanë, si senatori nga Alabama Richard Shelby, kanë rezerva. Tony Payan thotë se vetëm përpjekjet e forcave të rendit nuk do të mjaftonin. Javën e kaluar, Presidenti Obama u takua me presidentët e Hondurasit, El Salvadorit dhe Guatemalës. Ata premtuan bashkëpunim dhe ranë dakord për të bërë më shumë në zgjidhjen e shkaqeve themelore që i bëjnë njerëzit të imigrojnë.